b'\n_START_ARTICLE_\nDeportarea germanilor din Rom\xc3\xa2nia \xc3\xaen Uniunea Sovietic\xc4\x83\n_START_PARAGRAPH_\nDeportarea germanilor din Rom\xc3\xa2nia \xc3\xaen Uniunea Sovietic\xc4\x83 este o fa\xc8\x9bet\xc4\x83 a evenimentelor numite Str\xc4\x83mutarea germanilor dup\xc4\x83 al Doilea R\xc4\x83zboi Mondial, str\xc4\x83mutare care a constat \xc3\xaen ac\xc8\x9biuni de deportare \xc3\xaen mas\xc4\x83 \xc3\xaen Uniunea Sovietic\xc4\x83 a unei p\xc4\x83r\xc8\x9bi din popula\xc8\x9bia civil\xc4\x83 de origine german\xc4\x83, ac\xc8\x9biuni care au avut loc nu numai \xc3\xaen Rom\xc3\xa2nia, ci \xc3\xaen toate \xc8\x9b\xc4\x83rile foste aliate cu Germania \xc8\x99i care au ajuns sub influen\xc8\x9ba sovietic\xc4\x83 \xc3\xaen urma Tratatului de la Ialta din 1945._NEWLINE_Aceste deport\xc4\x83ri pot fi considerate printre altele \xc8\x99i drept o r\xc4\x83zbunare \xc3\xaempotriva celora care au declan\xc8\x99at dezastruosul r\xc4\x83zboi. Ele au \xc3\xaenc\xc4\x83lcat \xc3\xaens\xc4\x83 dreptul interna\xc8\x9bional. \xc3\x8en timp ce prin Procesele de la N\xc3\xbcrnberg organizate de Alia\xc8\x9bi \xc3\xaen 1945-1946, capii puterii naziste au fost condamna\xc8\x9bi la \xc3\xaenchisoare sau chiar la moarte, unul din principalele capete de acuzare fiind deportarea popula\xc8\x9biei civile, pentru deport\xc4\x83rile \xc3\xaen Uniunea Sovietic\xc4\x83, \xc3\xaen condi\xc8\x9bii inumane, pe care istoricul american Alfred de Zayas le compar\xc4\x83 cu munca for\xc8\x9bat\xc4\x83 impus\xc4\x83 de hitleri\xc8\x99ti, nimeni nu a fost \xc3\xaenc\xc4\x83 tras la r\xc4\x83spundere p\xc3\xa2n\xc4\x83 acum (2012).\n_START_SECTION_\nPozi\xc8\x9bia oficial\xc4\x83 a guvernului R\xc4\x83descu\n_START_PARAGRAPH_\nUltimul guvern necomunist din Rom\xc3\xa2nia, av\xc3\xa2ndu-l \xc3\xaen frunte pe prim-ministrul Nicolae R\xc4\x83descu, declara c\xc4\x83 fusese "complet surprins" de soma\xc8\x9bia lansat\xc4\x83 la 6 ianuarie 1945 de for\xc8\x9bele sovietice de ocupa\xc8\x9bie, de a mobiliza pe to\xc8\x9bi germanii cet\xc4\x83\xc8\x9beni rom\xc3\xa2ni \xc3\xaen vedere deport\xc4\x83rii \xc3\xaen Uniunea Sovietic\xc4\x83. Ordinul sovietic de deportare avea \xc3\xaen vedere to\xc8\x9bi b\xc4\x83rba\xc8\x9bii cu v\xc3\xa2rstele cuprinse \xc3\xaentre 17 \xc8\x99i 45 de ani \xc8\x99i toate femeile cu v\xc3\xa2rste \xc3\xaentre 18 \xc8\x99i 30 de ani. Erau excluse numai femeile gravide, cele cu copii de sub un an \xc8\x99i persoanele inapte de munc\xc4\x83. La 13 ianuarie 1945, c\xc3\xa2nd ridicarea germanilor \xc3\xaencepuse \xc3\xaen Bucure\xc8\x99ti, Bra\xc8\x99ov \xc8\x99i Timi\xc8\x99oara, guvernul R\xc4\x83descu a \xc3\xaenaintat o not\xc4\x83 de protest c\xc4\x83tre vicepre\xc8\x99edintele sovietic al Comisiei Aliate de Control pentru Rom\xc3\xa2nia, generalului Vinogradov. \xc3\x8en not\xc4\x83 se ar\xc4\x83ta c\xc4\x83 Tratatul de armisti\xc8\x9biu (\xc3\xaencheiat la 12 septembrie 1944) nu prevedea deport\xc4\x83ri \xc8\x99i c\xc4\x83 industria rom\xc3\xa2neasc\xc4\x83 avea de suferit \xc3\xaen urma deport\xc4\x83rii unei for\xc8\x9be de munc\xc4\x83 at\xc3\xa2t de numeroase, \xc3\xaen special a unui procent ridicat din for\xc8\x9ba de munc\xc4\x83 calificat\xc4\x83, din s\xc3\xa2nul popula\xc8\x9biei germane. \xc3\x8en \xc3\xaencheierea notei, R\xc4\x83descu sublinia aspecte umanitare: soarta femeilor \xc8\x99i a copiilor r\xc4\x83ma\xc8\x99i acas\xc4\x83. Deoarece reac\xc8\x9bia SUA la deport\xc4\x83rile ordonate a fost firav\xc4\x83, iar cea a Angliei re\xc8\x9binut\xc4\x83, autorit\xc4\x83\xc8\x9bile Rom\xc3\xa2niei ocupate de armata sovietic\xc4\x83 nu au avut niciun mijloc de a se opune dispozi\xc8\x9biei sovietice de deportare.\n_START_SECTION_\nPozi\xc8\x9bia Marii Britanii\n_START_PARAGRAPH_\n\xc3\x8en timp ce regele Mihai \xc8\x99i generalul R\xc4\x83descu au protestat public, primul ministru al Marii Britanii, Winston Churchill, a considerat c\xc4\x83 este "dreptul sovieticilor" s\xc4\x83 aduc\xc4\x83 for\xc8\x9b\xc4\x83 de munc\xc4\x83 de origine german\xc4\x83 din Europa de est. Este celebr\xc4\x83 remarca sa \xe2\x80\x9eWhy are we making a fuss about the Russian deportations in Rumania of Saxons and others?\xe2\x80\x9c (De ce facem at\xc3\xa2ta caz cu privire la deportarea \xc3\xaen Rusia a sa\xc8\x99ilor din Rom\xc3\xa2nia \xc8\x99i a altora?)\n_START_SECTION_\nCaracterizare\n_START_PARAGRAPH_\nDeportarea a fost caracterizat\xc4\x83 drept "una din primele manifest\xc4\x83ri ale r\xc4\x83zboiului rece", ca rezultat al imposibilit\xc4\x83\xc8\x9bii controlului reciproc \xc3\xaentre Occident \xc8\x99i R\xc4\x83s\xc4\x83rit, \xc3\xaenc\xc4\x83 \xc3\xaenainte de terminarea celui de-al Doilea R\xc4\x83zboi Mondial.\n_START_SECTION_\n\xc8\x98vabii s\xc4\x83tm\xc4\x83reni\n_START_PARAGRAPH_\nDeportarea a circa 5.000 de \xc8\x99vabi s\xc4\x83tm\xc4\x83reni din nord-vestul Rom\xc3\xa2niei a \xc3\xaenceput \xc3\xaenc\xc4\x83 din 2 \xc8\x99i 3 ianuarie 1945. Din cei 5.000 trimi\xc8\x99i la munc\xc4\x83 for\xc8\x9bat\xc4\x83 au decedat \xc3\xaen perioada 1948-1949 aproape 1.000 de \xc8\x99vabi s\xc4\x83tm\xc4\x83reni.\n_START_SECTION_\nSa\xc8\x99ii transilv\xc4\x83neni\n_START_PARAGRAPH_\nStatisticile privind deportarea sa\xc8\x99ilor transilv\xc4\x83neni indic\xc4\x83 faptul c\xc4\x83 peste 30.000 de persoane au fost deportate \xc3\xaen Uniunea Sovietic\xc4\x83, reprezent\xc3\xa2nd circa 15% din popula\xc8\x9bia german\xc4\x83 a Transilvaniei (dup\xc4\x83 datele din 1941). \xc3\x8en cazul a 12% din persoanele deportate nu s-a respectat v\xc3\xa2rsta prev\xc4\x83zut\xc4\x83 \xc3\xaen ordin, \xc3\xaenc\xc3\xa2t au fost deportate o fat\xc4\x83 de 13 ani \xc8\x99i persoane de 55 de ani. 9 din 10 deporta\xc8\x9bi au ajuns \xc3\xaen Ucraina (regiunile Dnepropetrovsk, Stalino \xc8\x99i Voro\xc8\x99ilovgrad), restul \xc3\xaen zona mun\xc8\x9bilor Ural._NEWLINE_Deporta\xc8\x9bii au fost repartiza\xc8\x9bi \xc3\xaen 85 de lag\xc4\x83re. O treime din deporta\xc8\x9bi lucrau \xc3\xaen mine, un sfert \xc3\xaen construc\xc8\x9bii, restul \xc3\xaen industrie, agricultur\xc4\x83 \xc8\x99i \xc3\xaen administra\xc8\x9bia lag\xc4\x83relor. Foarte pu\xc8\x9bini au \xc3\xaendeplinit munci conform preg\xc4\x83tirii lor._NEWLINE_Primii deporta\xc8\x9bi inap\xc8\x9bi de munc\xc4\x83 au fost repatria\xc8\x9bi \xc3\xaen Transilvania la finele lui 1945. \xc3\x8entre 1946-1947 circa 5.100 de sa\xc8\x99i au fost adu\xc8\x99i, cu transporturi speciale pentru bolnavi, la Frankfurt an der Oder, ora\xc8\x99 aflat atunci \xc3\xaen zona de ocupa\xc8\x9bie sovietic\xc4\x83 din Germania._NEWLINE_Circa 12% dintre deporta\xc8\x9bi (3.076 de persoane) au murit, raportul fiind de 3 b\xc4\x83rba\xc8\x9bi mor\xc8\x9bi la o femeie moart\xc4\x83. La eliberarea din deportare un sfert dintre deporta\xc8\x9bi au fost trimi\xc8\x99i \xc3\xaen Germania, dintre ei numai unul din 7 re\xc3\xaentorc\xc3\xa2ndu-se \xc3\xaen Transilvania._NEWLINE_Rata maxim\xc4\x83 a deceselor s-a \xc3\xaenregistrat \xc3\xaen 1947. Din 1948 situa\xc8\x9bia a \xc3\xaenceput s\xc4\x83 se \xc3\xaembun\xc4\x83t\xc4\x83\xc8\x9beasc\xc4\x83, num\xc4\x83rul de bolnavi \xc8\x99i de mor\xc8\x9bi sc\xc4\x83z\xc3\xa2nd considerabil._NEWLINE_Tot \xc3\xaen 1948 au \xc3\xaenceput s\xc4\x83 fie elibera\xc8\x9bi din lag\xc4\x83re \xc8\x99i persoane apte de munc\xc4\x83 (\xc3\xaen total 49%), pentru ca \xc3\xaen octombrie 1949 lag\xc4\x83rele s\xc4\x83 fie desfiin\xc8\x9bate. Ultima treime de deporta\xc8\x9bi s-au \xc3\xaentors \xc3\xaen Transilvania. Dintre cei deporta\xc8\x9bi \xc3\xaen zona de ocupa\xc8\x9bie sovietic\xc4\x83 a Germaniei, circa 50\xc2\xa0% au primit permisiunea s\xc4\x83 se \xc3\xaentoarc\xc4\x83 acas\xc4\x83. Ceilal\xc8\x9bi au trecut, \xc3\xaen majoritate, \xc3\xaen Germania Occidental\xc4\x83, pu\xc8\x9bini r\xc4\x83m\xc3\xa2n\xc3\xa2nd \xc3\xaen Republica Democrat\xc4\x83 German\xc4\x83._NEWLINE_Unui num\xc4\x83r de 202 persoane li s-a permis s\xc4\x83 se \xc3\xaentoarc\xc4\x83 acas\xc4\x83 abia \xc3\xaen perioada 1950-1952. Sovieticii sus\xc8\x9bineau c\xc4\x83 \xc8\x99apte persoane deportate au ales s\xc4\x83 r\xc4\x83m\xc3\xa2n\xc4\x83 \xc3\xaen URSS.\n_START_SECTION_\n\xc8\x98vabii b\xc4\x83n\xc4\x83\xc8\x9beni\n_START_PARAGRAPH_\nCirca 33.000 \xc8\x99vabi b\xc4\x83n\xc4\x83\xc8\x9beni au fost ridica\xc8\x9bi de la casele lor \xc3\xaentre 14 \xc8\x99i 16 ianuarie 1945. \xc3\x8en ora\xc8\x99e, cei viza\xc8\x9bi a fost sco\xc8\x99i cu for\xc8\x9ba din casele lor de patrule militare mixte rom\xc3\xa2no-sovietice. \xc3\x8en sate au fost aduna\xc8\x9bi de jandarmi \xc8\x99i func\xc8\x9bionarii de la prim\xc4\x83rii, du\xc8\x99i la locurile de adunare, apoi urca\xc8\x9bi \xc3\xaen trenuri spre a fi trimi\xc8\x99i la Timi\xc8\x99oara._NEWLINE_Primele transporturi din Timi\xc8\x99oara spre Uniunea Sovietic\xc4\x83 au \xc3\xaenceput pe 18 ianuarie 1945. S\xc4\x83pt\xc4\x83m\xc3\xa2ni \xc3\xaen \xc8\x99ir, oamenii au fost urca\xc8\x9bi \xc3\xaen vagoane de marf\xc4\x83 \xc8\x99i du\xc8\x99i spre minele de c\xc4\x83rbuni \xc8\x99i centrele industriale sovietice. Acolo, deporta\xc8\x9bii au avut un program de munc\xc4\x83 zilnic de 12 ore, cu hran\xc4\x83 insuficient\xc4\x83 \xc8\x99i m\xc4\x83suri de igien\xc4\x83 precare. Din persoanele deportate circa 5.000 au decedat (circa 15%).\n_START_SECTION_\nActualizare \xc3\xaen 1995\n_START_PARAGRAPH_\n\xc3\x8en ziarul Allgemeine Deutsche Zeitung f\xc3\xbcr Rum\xc3\xa4nien din 13 ianuarie 1995 a fost publicat un articol care dezv\xc4\x83luia faptul c\xc4\x83 guvernul Rom\xc3\xa2niei nu fusese, de fapt, \xe2\x80\x9ecomplet surprins\xe2\x80\x9d de ordinul de deportare, deoarece \xc3\xaenc\xc4\x83 \xc3\xaenainte de a primi acest ordin, guvernul a dispus \xc3\xaentocmirea de liste cu b\xc4\x83rba\xc8\x9bi \xc8\x99i femei ap\xc8\x9bi de munc\xc4\x83 for\xc8\x9bat\xc4\x83, \xc8\x99i c\xc4\x83 \xc8\x99i CFR-ul \xc3\xaencepuse s\xc4\x83 preg\xc4\x83teasc\xc4\x83, cu s\xc4\x83pt\xc4\x83m\xc3\xa2ni \xc3\xaenainte, vagoane pentru vite \xc3\xaen vederea acestei ac\xc8\x9biuni. \xc3\x8en baza unor surse descoperite de cur\xc3\xa2nd s-a constatat c\xc4\x83 deportarea etnicilor germani fusese preg\xc4\x83tit\xc4\x83 minu\xc8\x9bios: \xc3\xaenc\xc4\x83 din 19 decembrie 1944 biroul primului ministru a transmis ordine telefonice inspectoratelor de poli\xc8\x9bie pentru a \xc3\xaenregistra popula\xc8\x9bia german\xc4\x83 apt\xc4\x83 de munc\xc4\x83._NEWLINE_Toate grupurile de armate ale Armatei Ro\xc8\x99ii au avut ordin s\xc4\x83 adune \xc3\xaen lag\xc4\x83re un anumit num\xc4\x83r de persoane de etnie german\xc4\x83, apte de munc\xc4\x83, \xc8\x99i s\xc4\x83 le deporteze \xc3\xaen Uniunea Sovietic\xc4\x83. \xc3\x8en Rom\xc3\xa2nia, aceast\xc4\x83 misiune a fost \xc3\xaendeplinit\xc4\x83 cu ajutorul autorit\xc4\x83\xc8\x9bilor rom\xc3\xa2ne, sprijinite de unit\xc4\x83\xc8\x9bi ale Armatei Ro\xc8\x99ii \xc8\x99i de agen\xc8\x9bi ai GRU (Glavnoie Razvedivatelnoie Upravlenie \xe2\x80\x93 serviciul de informa\xc8\x9bii al armatei sovietice).\n_START_SECTION_\nCosmetizarea deport\xc4\x83rilor for\xc8\x9bate\n_START_PARAGRAPH_\nIstoricul G\xc3\xbcnter Klein a putut consulta trei dosare personale ale lui Iosif Vissarionovici Stalin, clasificate ca "strict secret", \xc3\xaen care acesta cerea explicit deportarea persoanelor "de na\xc8\x9bionalitate german\xc4\x83" (\xe2\x80\x9eliz nieme\xc8\x9bkoi na\xc8\x9bionalnost\xe2\x80\x99\xe2\x80\x9c)._NEWLINE_Ulterior, Stalin a \xc3\xaencercat s\xc4\x83 ob\xc8\x9bin\xc4\x83 o legitimare a deport\xc4\x83rilor, drept pentru care, la Conferin\xc8\x9ba de la Ialta, din 4-11 februarie 1945, pe l\xc3\xa2ng\xc4\x83 alte pl\xc4\x83\xc8\x9bi cerute ca repara\xc8\x9bii de r\xc4\x83zboi, el a cerut Germaniei "desp\xc4\x83gubiri de r\xc4\x83zboi prin presta\xc8\x9bii" (\xc3\xaen englez\xc4\x83 "Reparations in kind"), adic\xc4\x83 forma cosmetizat\xc4\x83 a ceea ce era de fapt deportarea \xc3\xaen mas\xc4\x83 a germanilor \xc3\xaen Uniunea Sovietic\xc4\x83 \xc3\xaen scopul prest\xc4\x83rii de munc\xc4\x83 for\xc8\x9bat\xc4\x83 nepl\xc4\x83tit\xc4\x83, \xc3\xaen esen\xc8\x9b\xc4\x83 cu absolut nimic diferit fa\xc8\x9b\xc4\x83 de ceea ce practicaser\xc4\x83 nazi\xc8\x99tii \xc3\xaentre 1933 \xc8\x99i 1945 cu milioane de oameni de na\xc8\x9bionalit\xc4\x83\xc8\x9bi dintre cele mai diferite. Roosevelt \xc8\x99i Winston Churchill \xc8\x99i-au dat acordul pentru ceea ce a fost considerat, numai c\xc3\xa2teva luni mai t\xc3\xa2rziu, "genocid, crime de r\xc4\x83zboi \xc8\x99i crime \xc3\xaempotriva umanit\xc4\x83\xc8\x9bii" .\n_START_SECTION_\nMunc\xc4\x83 for\xc8\x9bat\xc4\x83 pentru germanii care nu au fost deporta\xc8\x9bi \xc3\xaen URSS\n_START_PARAGRAPH_\nPrin adresa Nr. A/192 din 19.II.1945, Comisia Aliat\xc4\x83 de Control din Rom\xc3\xa2nia a cerut Pre\xc8\x99eden\xc8\x9biei Consiliului de Mini\xc8\x99tri, ca to\xc8\x9bi germanii civili \xc8\x99i militari cari s\'au ascuns \xc8\x99i sustras dela mobilizarea pentru lucru \xc3\xaen URSS, s\xc4\x83 fie mobiliza\xc8\x9bi prin organizarea unor batalioane de lucru \xc3\xaen interiorul \xc8\x9b\xc4\x83rii. O situa\xc8\x9bie cu persoanele ce urmau s\xc4\x83 fie \xc3\xaenrolate \xc3\xaen aceste deta\xc8\x99amente preciza c\xc4\x83 cei 10.528 etnici germani care au fost excepta\xc8\x9bi \xc3\xaen ianuarie 1945 de c\xc4\x83tre Inspectoratul General al Jandarmeriei deveneau acum \xe2\x80\x98mobilizabili\xe2\x80\x99 pentru munc\xc4\x83. Dup\xc4\x83 anul 1948 nu mai exist\xc4\x83 date privind organizarea unor astfel de deta\xc8\x99amente. _NEWLINE_\xc3\x8en anii 1950 au urmat deport\xc4\x83rile \xc3\xaen B\xc4\x83r\xc4\x83gan.\n_START_SECTION_\nCondamnarea deport\xc4\x83rilor\n_START_PARAGRAPH_\nLa 1 mai 1997 ministrul rom\xc3\xa2n de externe Adrian Severin a exprimat \xc3\xaen fa\xc8\x9ba ministrului german de externe Klaus Kinkel scuzele statului rom\xc3\xa2n pentru nedrept\xc4\x83\xc8\x9bile la care a fost supus\xc4\x83 popula\xc8\x9bia de origine german\xc4\x83 din Rom\xc3\xa2nia, prin deport\xc4\x83rile \xc3\xaen Uniunea Sovietic\xc4\x83, deportarea \xc8\x99vabilor \xc3\xaen B\xc4\x83r\xc4\x83gan \xc8\x99i pentru comercializarea emigra\xc8\x9biei practicat\xc4\x83 de regimul Nicolae Ceau\xc8\x99escu \xc3\xaen anii 1970 \xc8\x99i 1980.\n_START_SECTION_\nComemorare\n_START_PARAGRAPH_\nDuminic\xc4\x83, 8 martie 2015, Asocia\xc8\x9bia Fo\xc8\x99tilor Deporta\xc8\x9bi \xc3\xaen URSS, condus\xc4\x83 de Ignaz Bernhard Fischer, a comemorat 70 de ani de la deportarea germanilor din Rom\xc3\xa2nia la munc\xc4\x83 silnic\xc4\x83 \xc3\xaen fosta Uniune Sovietic\xc4\x83. Cu aceast\xc4\x83 ocazie, la Timi\xc8\x99oara, \xc3\xaen pezen\xc8\x9ba pre\xc8\x99edintele Rom\xc3\xa2niei Klaus Iohannis, \xc3\xaen curtea casei Adam M\xc3\xbcller-Guttenbrunn a fost dezvelit Memorialul pentru fo\xc8\x99tii deporta\xc8\x9bi \xc3\xaen URSS, realizat din marmur\xc4\x83 la Rusca Montan\xc4\x83.'